贈孫從之
作者：趙蕃
朝代：宋

paragraphs: 吏事要及民，何假須緣飾。
是故西都儒，往往名背實。
萍鄉孫明府，抱負惟儒術。
起家長此邦，爲政皆有述。
催科非我急，急民使滋殖。
今夏戒艱食，粒米勸蓄積。
種麥貴宿耕，禾孫視前績。
是我賢弟昆，三市俱鼎立。
正之官南昌，大吏遭絲刻。
爲陳先世事，稍稍從吾律。
竊嘗歎斯人，當補諫爭缺。
如何即九原，我爲長太息。
叔也今王官，路以雲霄逼。
才難未易識，屢薦今始入。
贛川與洪州，目見非耳得。
使之佐廟謨，彌縫寧闕職。
公行被裏言，步武俱文石。
爲移一縣政，於以均萬國。
我雖落蠻夷，歸來豈無日。
儻遂樂耕耘，於焉吾事畢。